Tot U Koninkryk: Openbaring#81: Openbaring 16: God beveel die uitstorting van die wraakskale
Openbaring#81: Openbaring 16: God beveel die uitstorting van die wraakskale
ŉ Groot stem beveel die sewe engele met die sewe laaste plae om hul skale wat vol van die grimmigheid van God is, op die aarde te gaan uitgooi.
Op 15: Die gebeure in die hemel: Lees hier
Op 16: God beveel die uitstorting van die wraakskale: Hierdie skrywe
Die bevel van God vanuit die tempel in die hemel (Op 16:1)
Hierdie bevel kom uit die tempel van God in die hemel, dus ŉ direkte bevel vanuit God se teenwoordigheid.
Die skale bevat die afgemete of afgeweegde oordele van God wat spesifiek op die aarde, die see, die riviere en waterfonteine, die son, die troon van die dier(Antichris), die groot rivier (Eufraat), die lug en die mens uitgegooi moet word.
Openbaring 16 bestaan uit die uitstorting van die sewe laaste plae (Op. 15:8-16:1), die sewe wraakskaal-oordele van God.
Hierdie skale dek ŉ kort periode aan die einde van die Groot Verdrukking voor die wederkoms van Jesus Christus.
Die wraakskaal-oordele (plae) is God se finale en volkome oordele op die aarde wat lei tot op die wederkoms van sy Seun, Jesus Christus.
Daar is baie ooreenkomste tussen die sewe wraakskaal- en die sewe basuin-oordele (Op. 8:6-11:19), maar daar is ook drie duidelike verskille.
Eerstens, hierdie skaal-oordele is in ŉ volkome mate, terwyl die basuin-oordele net gedeeltelik was.
Tweedens, onder die basuin- oordele het ongelowiges geleentheid gehad om hulle te bekeer, die wraakskaal- oordele toon aan ons dat die geleentheid tot bekering nie benut word nie (Op. 16:9,11).
Derdens, die mensdom is onregstreeks deur die basuin-oordele geraak, terwyl onder die wraakskaal-oordele die mensdom regstreeks aangeval word.
ŉ Belangrike vraag blyk te wees:
Dwing die wraakskaal-oordele (die sewe laaste plae) oor die aarde die wederkoms van Christus af?
Duidelik word in Openbaring 16 ŉ baie donker prent van God se oordele reg voor die wederkoms van Jesus Christus geskilder.
In die gebeure nét voor die slag van Armagéddon en die nasies, gaan die Antichris se aanhangers met bose swere geteister, en die natuurlike hulpbronne van die wêreld vernietig word.
In ŉ ekologiese ramp van ongekende afmetings sal alle seelewe vrek en varswaterbronne totaal besoedel en ondrinkbaar raak.
Mense, diere, bome en plante sal deur geweldige hitte geskroei word en daarna sal die lig van die hemelliggame uitgedoof word.
In die duisternis van God se oordele sal vernietigende aardbewings en verwoestende haelstene die aarde en sy oorlewende bewoners tref.
Geboue in die stede van die wêreld sal intuimel.
Berge en eilande sal onder die see verdwyn.
Te midde van hierdie apokaliptiese rampe sal soldate van baie nasies onder demoniese aanhitsing na die Midde-Ooste en die land Israel optrek in ŉ poging om die oorblyfsels van Israel te probeer verdelg.
Die antwoord blyk ŉ besliste ja te wees, veral in die lig van Openbaring 16:12-16.
Die wraakskaal-oordele (die sewe laaste plae) oor die aarde dwing wel die wederkoms van Christus af
Volgende: Openbaring 16: Die 1ste wraakskaal word uitgestort: Lees hier
Posted by Wieger at 12:28